Cum a reacționat presa din Spania, după revenirea Simonei Halep: "Badosa își învinge 'fantoma'."
Simona Halep a pierdut cu 6-1, 4-6, 3-6 în fața spaniolei Paula Badosa (80 WTA) în primul tur la Miami Open.
După meci, presa din Spania a reacționat.
"Badosa își învinge 'fantoma'. Iberica a trecut de Simona Halep, depășind un prim set slab. A treia confruntare dintre cele două a început foarte prost pentru Badosa. 23 de greșeli neforțate și primul set s-a dus în 38 de minute. A urmat o schimbare radicală. De atitudine, de stil de joc, de putere", au scris jurnaliștii de la AS.
"Badosa a învins-o pentru prima dată pe româncă și va juca împotriva bunei sale prietene, Aryna Sabalenka. Halep, care nu a mai jucat de 568 de zile, s-a vândut scump", au scris și cei de la Marca.
"Paula Badosa a învins-o pe Simona Halep la revenirea sa în tenis după un an și jumătate și se pregătește de confruntarea cu Aryna Sabalenka", a citat Mundo Deportivo.
"Paula Badosa s-a vindecat cu o victorie absolut necesară, după abandonul de la Indian Wells. Numărul 80 WTA a mers de la puțin la mai mult împotriva lui Halep", a scris sport.es.